என். வி. என். சோமு

என்.வி.என். சோமு (N.V.N. Somu) எனப் பரவலாக அறியப்படும் நடராசன் சோமசுந்தரம் (Natarajan Somasundaram; 11 மே 1937 – 14 நவம்பர் 1997), திராவிட முன்னேற்றக் கழகத்தை (திமுக) சேர்ந்த தமிழ்நாட்டு அரசியலர், இதழாளர், வழக்கறிஞர் மற்றும் தொழிற்சங்கச் செயல்பாட்டாளர் ஆவார்.

மதராசு (தற்போது சென்னை) மாநகராட்சி உறுப்பினர் (1968-73), மதராசு மாநகராட்சி துணைத் தலைவர்(1971-72), தமிழ்நாடு சட்டப் பேரவை உறுப்பினர் (பூங்கா நகர்; 1980-84), இந்திய நாடாளுமன்ற மக்களவை உறுப்பினர் (வட சென்னை; 1984-89; 1996-97) ஆகிய பொறுப்புகளில் பணியாற்றினார். மக்களவையில் தனது இரண்டாவது பதவிக்காலத்தில் (1996-97), தேவ கௌடா, ஐ. கே. குஜரால் என அடுத்தடுத்த இரு இந்தியத் தலைமை அமைச்சர்களின் கீழ் பாதுகாப்புத் துறை இணை அமைச்சராகவும் பணியாற்றினார். நவம்பர் 1997-இல் அலுவல்முறைப் பயணமாக அருணாசலப் பிரதேசம் சென்றிருந்தபோது, ஒரு சுழலிறகி நேர்ச்சியில் உயிரிழந்தார்.

சோமுவின் மகள் என். எஸ். கனிமொழி, 2021 முதல் தமிழ்நாட்டுக்கான இந்திய மாநிலங்களவை உறுப்பினர்களுள் ஒருவராக (திமுக சார்பில்) பணியாற்றி வருகிறார்.

 தொடக்க வாழ்க்கை 
தமிழ்நாட்டின் இன்றைய திருவள்ளூர் மாவட்டம் செங்குன்றத்தை அடுத்த ஞாயிறு எனும் ஊரில் 11 மே 1937 அன்று திராவிட இயக்க முன்னோடிகளான புவனேஸ்வரி - என். வி. நடராசன் இணையருக்குப் பிறந்தார் சோமு.

நீதிக் கட்சி மற்றும் சுயமரியாதை இயக்கத்தின் அன்றைய தலைவரான 'பெரியார்' ஈ. வெ. இராமசாமி அறிவித்த இந்தித் திணிப்பு எதிர்ப்புப் போராட்டத்தில் பங்கேற்றமைக்காக 1938 இறுதியில் வேலூர் மத்திய சிறைச்சாலையில் புவனேஸ்வரி அடைக்கப்பட்டபோது அவருடன் 18 மாதக் குழந்தையான சோமுவும் உடனிருந்தார்.

 பொது வாழ்க்கை 
தன் மாணவப் பருவத்தில் சோமு, 'பேரறிஞர்' கா. ந. அண்ணாதுரை தலைமையிலான திராவிட முன்னேற்றக் கழகத்தில் (திமுக) இணைந்தார். வழக்கறிஞராகப் பயிற்சி பெற்றபின், தினத்தந்தி நாளிதழ் செய்தியாளராகத் தன் பணிவாழ்க்கையைத் தொடங்கினார். 1953-66 காலகட்டத்தில், தன் தந்தை நடராசன் நடத்திய திராவிடன் வார இதழின் துணை ஆசிரியராக இருந்தார்.

திமுக வழக்கறிஞர் அணிச் செயலாளராகப் பல ஆண்டுகள் பணியாற்றினார்.

 மதராசு மாநகராட்சியில் (1968-73) 
1968-இல்,  கொண்டியம்பதி பிரிவிலிருந்து திமுக சார்பில் மதராசு மாநகராட்சி உறுப்பினராக (கவுன்சிலர்)  தேர்ந்தெடுக்கப்பட்டார். மறு ஆண்டில் (1969) , அவரது தொழிற்சங்கச் செயல்பாடுகளைக் கருத்தில்கொண்டு, தி இந்து அலுவலக மற்றும் தேசிய பத்திரிகை ஊழியர்கள் சங்கத்தின் தலைவராக்கப்பட்டார்.

29 நவம்பர் 1971 அன்று மாநகராட்சித் தலைவராக காமாட்சி ஜெயராமன் தெரிவானபின் அன்றே துணைத் தலைவருக்கான தேர்தல் நடந்தது. அதில் போட்டியிட்ட சோமு,  32 வாக்குகள் வேறுபாட்டில் இந்திய தேசிய காங்கிரஸ் (ஓ) வேட்பாளரான எம். பக்தவத்சலத்தைத் தோற்கடித்து துணைத் தலைவராகத் தேர்வானார். 1972 வரை அந்த பதவியில் இருந்தார்.

 தமிழ்நாடு சட்டப் பேரவை உறுப்பினர் (1980-84) 
1980 தேர்தலில், பூங்கா நகர் தொகுதியிலிருந்து தமிழ்நாடு சட்டப் பேரவை உறுப்பினராகத் தேர்ந்தெடுக்கப்பட்டார்.
கட்சிவேட்பாளர்வாக்குகள்%மாற்றம்திமுகஎன். வி. என். சோமு38,09555.94%23.16%காகாதேகாஎஸ். லால்சந்த் தாகா23,19734.06%ஜனதா கட்சிஏ. ஆறுமுக நாயக்கர் 6,5569.63%சுயேச்சைநஹர் மனக்சந்த்1460.21%சுயேச்சைசி ஜகஜோதி (எ) கோவிந்தராஜு1040.15%வெற்றி விளிம்பு14,89821.88%17.16%வாக்குப்பதிவு68,09857.11%9.58%தொகுதியின் மொத்த வாக்காளர்கள்120,797திமுக தக்கவைப்புஊசல்23.16%

 இந்திய நாடாளுமன்ற உறுப்பினர் (மக்களவை) (1984-89; 1996-97) 
வட சென்னை தொகுதியில் இருந்து, 1984 மற்றும் 1996 தேர்தகளின் வழியே இந்திய நாடாளுமன்ற மக்களவைக்குத் தேர்ந்தெடுக்கப்பட்டார்.

 1984 
கட்சிவேட்பாளர்வாக்குகள்%மாற்றம்திமுகஎன். வி. என். சோமு261,94152.20%−5.13%இதேகாகோ. இலட்சுமணன்2,25,49144.93%வெற்றி விளிம்பு36,4507.26%−11.89%வாக்குப்பதிவு5,01,82751.33%−19.98%தொகுதியின் மொத்த வாக்காளர்கள்9,91,09934.08திமுக தக்கவைப்புஊசல்-5.13%

 1996 
கட்சிவேட்பாளர்வாக்குகள்%மாற்றம்திமுகஎன். வி. என். சோமு559,04866.11%27.66%இதேகாD. பாண்டியன்1,69,43120.04%−34.58%இபொக (மா)W. R. வரதராஜன்66,4797.86%பாஜகமோகன் வி. பாரதமாதா19,1132.26%−0.10%பாமகG. மகாதேவன்16,1431.91%வெற்றி விளிம்பு3,89,61746.07%29.91%வாக்குப்பதிவு8,45,64055.85%0.72%தொகுதியின் மொத்த வாக்காளர்கள்15,53,11214.31%இதேகா-விடமிருந்து திமுக கைப்பற்றியதுஊசல்11.50%

 ஒன்றிய பாதுகாப்புத் துறை இணை அமைச்சர் (1996-97) 
1996-இல் மக்களவைக்குத் தேர்வான பின் அதே ஆண்டின் 6 சூலை அன்று தலைமை அமைச்சர் தேவ கௌடா தலைமையிலான ஒன்றிய அமைச்சரவையில் பாதுகாப்புத் துறை இணை அமைச்சராக சோமு பதவியேற்றார். ஏப்ரல் 1997- இல் தேவ கெளடா பதவி விலகிய பின் ஐ. கே. குஜரால் தலைமை அமைச்சரானார். அவரின் அமைச்சரவையிலும் சோமு, பாதுகாப்புத் துறை இணை அமைச்சராகவே தொடர்ந்தார். இவ்விரு பதவிக்காலங்களிலும், அத் துறையின் மூத்த அமைச்சராக முலாயம் சிங் யாதவ் இருந்தார்.

 இறப்பு 

 பின்னணி 
வடகிழக்கு மாநிலங்களுக்கு இரண்டு நாள் அதிகாரப்பூர்வ பயணமாகச் சென்றிருந்த சோமு, அதன் ஒரு பகுதியாக 13 நவம்பர் 1997 அன்று அருணாசலப் பிரதேசத்தின் சீன எல்லைகளைச் சுற்றிப்பார்த்தார். மறுநாள் (நவம்பர் 14) அவர், அசாம் மாநிலத்தின் தேஜ்பூர் நகரில் முகாமிட்டிருந்த இந்தியத் தரைப்படையின் IV படையணியின் தளபதி  [General Officer Commanding-in-Chief (GoC)] உள்ளிட்ட மூத்த அதிகாரிகளிடம் உரை நிகழ்த்தத் திட்டமிட்டிருந்தார்.  அதன்பின், அதே இரவில் மேற்கு வங்காளத் தலைநகர் கல்கத்தா வழியாக சென்னைக்குத் திரும்பத் எண்ணியிருந்தார். நவம்பர் 15 அன்று தேசிய நூலக வாரக் கொண்டாட்டங்களில் தலைமை விருந்தினராக பங்கேற்பது, தன் தந்தை என்.வி. நடராசன் குறித்த ஒரு புதிய நூலுக்கு முன்னுரை எழுதும்படி அன்றைய தமிழ்நாட்டு முதலமைச்சரும் திமுக தலைவருமான மு. கருணாநிதியிடம் கோருவது ஆகிய திட்டங்களையும் வகுத்திருந்தார்.

 நேர்ச்சி 
நவம்பர் 14 காலை, தனது மனைவியுடன் தொலைபேசியில் பேசிய பின் சோமு,  அருணாசலப் பிரதேசத்தின் தவாங் மாவட்டம் லுங்கர் பகுதியில் உள்ள மாகோ சிற்றூருக்கு வடக்கே நிறுத்தப்பட்டிருந்த சீட்டா சுழலிறகியில் ஏறினார். அவருடன் மேஜர் ஜெனரல் இரமேஷ் சந்திர நாக்பால் (Four Mountain Division படையணியின் GoC) சென்றார்.  பைலட் மேஜர்கள் பிகே அகர்வால், பிசி சர்மா ஆகியோரால் இயக்கப்பட்ட அச் சுழலிறகி, இ.சீ.நே. காலை 9:00 மணிக்குப்  புறப்பட்டது. ஆனால் 9:10 மணிக்கு, அதனுடனான  வானொலித் தொடர்பு துண்டிக்கப்பட்டது.  9:20 மணியளவில், அப்பகுதிக்கு அருகே  4000 மீட்டர் உயரத்திலுள்ள ஒரு ஆளரவமற்ற பகுதியில் அச் சுழலிறகி மோதியது. இம் மோதலில் சோமு உள்ளிட்ட நான்கு பயணிகளும் உயிரிழந்தனர். மீட்புப் பணிக்காக அனுப்பப்பட்ட ஐந்து தரைப்படைச் சுழலிறகிகள், நண்பகல் 12:10 மணியளவில் அவர்களின்  சிதைந்த உடல்களைக் கண்டெடுத்தன. காலை நேர மூடுபனியால் ஏற்பட்ட மோசமான பார்வைநிலையே இந்த நேர்ச்சிக்குக் காரணமாக இருக்கலாம் என அலுவல்படியான வட்டாரங்கள் கூறின. 

 குடும்பம் 
என். வி. என். சோமுவின் இணையர் உமாதேவி. இவர்களுக்கு திருமாறன், என். எஸ். கனிமொழி ஆகிய பிள்ளைகள் பிறந்தனர். என்.எஸ். கனிமொழி,  தி. மு. க  சார்பில் மாநிலங்களவை உறுப்பினராக உள்ளார்.

 குறிப்புகள் 

 மேற்கோள்கள் 

பகுப்பு:1937 பிறப்புகள்
பகுப்பு:1997 இறப்புகள்
பகுப்பு:திராவிட முன்னேற்றக் கழக அரசியல்வாதிகள்
பகுப்பு:7 ஆவது தமிழ்நாடு சட்டமன்ற உறுப்பினர்கள்
பகுப்பு:தமிழக முன்னாள் அமைச்சர்கள்
பகுப்பு:தமிழ்நாட்டைச் சேர்ந்த மக்களவை உறுப்பினர்கள்
பகுப்பு:தமிழ்நாட்டைச் சேர்ந்த ஒன்றிய அமைச்சர்கள்
பகுப்பு:8வது மக்களவை உறுப்பினர்கள்
பகுப்பு:11வது மக்களவை உறுப்பினர்கள்
பகுப்பு:இருபதாம் நூற்றாண்டு இந்திய அரசியல்வாதிகள்
பகுப்பு:தமிழ்நாட்டுக்கு வெளியே இறந்த தமிழ்நாட்டவர்கள்